Skyndikönnun sem gerð var eftir sjónvarpskappræður kanslaraefna í Þýskalandi í gærkvöld bendir til þess að kjósendum þyki Jafnaðarmanninn Olaf Scholz hafa staðið sig best. Þjóðverjar kjósa 26. september, daginn eftir alþingiskosningar á Íslandi.
Angela Merkel, sem verið hefur kanslari Þýskalands í sextán ár, lætur af embætti eftir kosningarnar í september. Flokkur hennar, Kristilegir demókratar, völdu Armin Laschet, forsætisráðherra Nordrhein-Westphalen, kanslaraefni í hennar stað. En það hefur reynst misráðið, Laschet hefur glutrað niður fylgi flokksins. Miklu skipti að þegar Frank-Walter Steinmeyer forseti flutti harmþrungið ávarp á svæði sem varð illa úti í flóðum í júli sást Armin Laschet ásamt fleiri ráðamönnum í baksýn skellihlæjandi og að gantast við þá sem stóðu næst honum. Stuðningur við Laschet í kanslaraembætti hrapaði úr 37 prósentum í 21. Annalena Baerbock, leiðtogi Græningja, átti einnig í vandræðum. Olaf Scholz, fjármálaráðherra og kanslaraefni Jafnaðarmanna, hefur hins vegar ekkert orðið á í kosningabaráttunni og fylgið við hann og Jafnaðarmannaflokkinn hefur aukist úr 14 prósentum í 24. Í síðustu viku fóru Jafnaðarmenn fram úr Kristilegum í könnun í fyrsta sinn í fimmtán ár. Jafnaðarmenn og Kristilegir sitja saman í ríkisstjórn - en græninginn Annalena Baerbock sagði þá stjórn ekki hafa staðið sig vel og nú væri breytinga þörf.
Lachet sagði hins vegar að 16 ára valdatíð Angelu Merkel hefðu verið góður tími, en nú væru breytingar framundan
Bæði Baerbock og Laschet þurftu nauðsynlega að standa sig vel í kappræðunum og á meðan þau körpuðu hélt Olaf Scholz ró sinni. Sumir fréttaskýrendur sögðu að framkoma hans hefði minnt á yfirvegaðan stíl Angelu Merkel. Hann sagði Jafnaðarmenn hafa góða stefnu fyrir framtíðina og störf hans í stjórnmálum hefðu verið góður undirbúningur fyrir sig.
Laschet spurði í lokaorðum sínum hvort allir fyndu ekki vind yfirvofandi breytinga.
Sá vindur breytinga gæti feykt Kristilegum úr kanslaraembættinu, fréttaskýrendur eru flestir á því að Olaf Sholz hafi komið best út og kjósendur virðast sammála ef marka má skyndikönnun eftir kappræðurnar.